**מרדכי (מודי) בן-ש"ך** (נולד ב-28 במרץ 1951) הוא יזם ואיש עסקים ישראלי. שימש בתפקידי ניהול שונים בקבוצת פז חברת הנפט.

קורות חיים
----------

נולד בגבעתיים לנחמה ולאבנר בן ש"ך, צאצא למשפחת שכביץ, שנמנתה עם מייסדי המושבה גדרה, ומייסד חברת האנרגיה פטרולגז. הוא בוגר הפנימיה הצבאית שליד בית הספר הריאלי בחיפה. בשנת 1969 התגייס לצה"ל, ובחר לשרת בחטיבת גולני, זאת בעקבות סיורי היכרות ואימונים משותפים עם לוחמי החטיבה שנערכו בתקופת לימודיו בפנימיה. בגולני עבר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה כמפקד מחלקה. בהמשך שימש בן ש"ך כמפקד פלוגה ב' בגדוד 17. במלחמת יום הכיפורים הוביל את פלוגתו בקרב הראשון על החרמון. במהלך הקרב הקשה בלט בן ש"ך בקור רוחו ובאומץ הלב שהפגין, וזאת אף שנפצע ברגלו. מפקד חטיבת גולני, אמיר דרורי, שיבח את פועלו של בן ש"ך במלחמה, ואף הכה לימים על חטא כי לא העניק לו צל"ש על הצטיינותו במהלכה. בהמשך המלחמה השתתף בן ש"ך בקרבות הבלימה והתקפת הנגד וכן בקרב ההבקעה לרמה הסורית.

בשנת 1974 מונה לתפקיד מפקד סיירת גולני, והוביל אותה במלחמת ההתשה במובלעת הסורית. בעת הפיגוע במעלות הייתה סיירת גולני בפיקודו ליחידה הראשונה שחייליה הגיעו לזירת האירוע, אולם נאסר עליהם לפרוץ למתחם. לאחר מכן פיקד בן ש"ך על הסיירת בפשיטה מוסקת בכפר מג'דל זון בלבנון, שבמהלכה נחטף לישראל האדם שמביתו יצאו המחבלים שביצעו את הפיגוע במעלות. בפיגוע בנהריה פיקד בן ש"ך על כוח הסיירת שעליו הוטל לבצע את פעולת ההשתלטות על הבית וטיהורו. הכוח העיקרי עלה דרך גרם המדרגות באגפו המערבי של הבית גילה שהמחבלים אינם באגף המערבי ולכן הכוח עלה עד לדלת שהוליכה אל הגג. לאחר שנסרק הגג התקדמו הלוחמים לעבר דלת חדר המדרגות המזרחי. בשעה 02:25 בניסיון פתיחת הדלת, נורה מתוך חדר המדרגות צרור ונזרקו שלושה רימונים. מהאש ומרסיסי הרימונים נהרג אחד החיילים ונפצעו חמישה ובהם בן ש"ך. המחבל, פצוע קשה אף הוא, ניסה לצאת אל הגג בזחילה, אולם זוהה על ידי בן ש"ך שהסתער לעברו והרגו. באירוע נהרגו שלושת המחבלים, שלושה אזרחים וחייל אחד - דני סנש, ונפצעו שבעה חיילים ואזרח אחד. לאחר מכן השתחרר בן ש"ך מצה"ל בדרגת רס"ן. בשירות המילואים שירת בן ש"ך כמפקד פלוגת הסיור של חטיבת הצנחנים המובחרת 409, והוביל אותה במלחמת לבנון הראשונה. בהמשך שימש במספר תפקידי פיקוד בחטיבה, הועלה לדרגת אל"ם ושימש כסגן מפקד עוצבת האש.

בשנת 1979 נפטר אביו, והשליטה בחברת פטרולגז עברה לידיהם של בן ש"ך ואחיו הצעיר, אהוד. תחת שליטתם מוזגה, בשנת 1993, חברת פטרולגז עם חברת פזגז, שבבעלותו של צדיק בינו. המיזוג בין החברות הפך את פזגז לחברה המובילה בתחום הגז הביתי בישראל. פזגז הייתה שותפה עם שלוש חברות הגז הגדולות האחרות לקרטל בלתי-חוקי, במסגרתו תיאמו ביניהן החברות מחירים וחילקו את אזורי החלוקה של הגז. כתב אישום בפרשה הוגש ב-2004. בגין מעורבותו בפרשת קרטל הגז גזר בשנת 2007 בית המשפט על בן ש"ך, במסגרת הסדר טיעון עונש 14 יום מאסר שהומרו בעבודות שירות, וכן מאסר על תנאי של 12 חודשים כמו גם קנס בסך של 1.25 מיליון שקל. חברת פזגז נקנסה ב-4.04 מיליון שקלים.

בשנת 2007 מכרו בן ש"ך ואחיו את מניותיהם בחברת פזגז לצדיק בינו. בן ש"ך גם עזב את החברה באותה שנה בגין חילוק דעות עם בינו.

לקריאה נוספת
------------

* אלישיב שמשי, **ולא אשוב עד כלותם**, הוצאת משרד הביטחון, 2005, פרק רביעי: משימה בלתי אפשרית, סגן מודי בן ש"ך מ"פ חי"ר בקרב התקפה, עמודים 45-53.
* משה גבעתי, **הישרדות בספטמבר - לקחים מבצעיים ממלחמות ישראל**, חולון: הוצאת 'רעות', תשע"ג-2013, עמ' 170, 181-180, 260, 217, 446.
* משה גבעתי, **המערכה בחרמון - הקרבות ברכסי החרמון במלחמת יום הכיפורים ולאחריה**, תל אביב: הוצאת מערכות והוצאת מודן, תשע"ה-2015.
* אילן כפיר, "**הקרב על החרמון**", הוצאת דביר, 2013.

קישורים חיצוניים
----------------

* מרדכי בן-ש"ך - פרופיל, באתר News1 מחלקה ראשונה
* אביחי בקר, הרוח של פלוגה ב', באתר הארץ, 19 בספטמבר 2001
* נווית זומר, מודי בן-שך: להיות מספר 1 זה קצת משעמם, באתר ynet, 10 בפברואר 2004
* אבי בר-אלי, מנכ"ל פז הפורש מספר בראיון בלעדי על הדבר היחיד שהוא מתחרט עליו: "פז טעתה כשלא יצאה לחו"ל לפני 5 שנים", באתר TheMarker‏, 4 בספטמבר 2007
* ורד שרון ריבלין, ‏משבר הנפט, באתר גלובס, 10 בספטמבר 2007
* עמירם ברקת, ‏בן-ש"ך על מחירי הדלק: "מול כוחניות פועלים רק בכוחניות", באתר גלובס, 30 בינואר 2011
* הדס מגן, שלומית לן, ‏"הקנאביס בחר בי": מודי בן ש"ך משקיע בחברה של אהוד ברק, תומך בבני גנץ ולא מתגעגע לניהול פז, באתר גלובס, 23 בפברואר 2019

מאמרים פרי עטו
* אתר למנויים בלבד כשהדמוקרטיה והצדק נלקחים מאתנו, מה לי ולמחויבות למדינה?, באתר TheMarker‏, 12 בפברואר 2023

הערות שוליים
------------

1. ↑  בן-ש"ך מרדכי, באתר www.news1.co.il
2. ↑  מודי בן ש"ך, באתר "בהשקט ובבטחה".
3. ↑  אילן כפיר, "**הקרב על החרמון**", הוצאת דביר, 2013, עמוד 167.
4. ↑  אביחי בקר, כיבוש התבור, באתר הארץ, 18 בספטמבר 2002.
5. ↑  אביחי בקר, הרוח של פלוגה ב', באתר הארץ, 19 בספטמבר 2001.
6. ↑  יורם גביזון, קמעונאי מגיל שש, באתר הארץ, 31 באוגוסט 2007.
7. ↑  משה זונדר, על העיוורון, באתר nrg‏, 13 בספטמבר 2002.
8. ↑  אילן כפיר, "**הקרב על החרמון**", הוצאת דביר, 2013, עמוד 202.
9. ↑  אורי דרומי, פיקד על הכיבוש מחדש של החרמון, באתר הארץ, 22 באוקטובר 2007.
10. ↑  אביחי בקר, אין יותר גיבורים, באתר הארץ, 10 באפריל 2002
11. ↑  מודי בן שך (1974), באתר גדוד הסיור של חטיבת גולני.
12. ↑  גל פרל פינקל, ‏פלוגה מעולה, אבל לא יחידת עילית, באתר דבר העובדים בארץ ישראל, 4 באוקטובר 2018.
13. 1 2  אביחי בקר, "**בן ש"ך נתן גאז**", הארץ, ‏ 25.06.1998.
14. ↑  מרדכי בן-ש"ך - פרופיל, באתר News1 מחלקה ראשונה.
15. ↑  עמירם ברקת, ‏בן-ש"ך על מחירי הדלק: "מול כוחניות פועלים רק בכוחניות", באתר גלובס, 30 בינואר 2011.
16. ↑  ליאת רון, ‏פורטפוליו / אהוד בן-ש"ך, באתר גלובס, 28 באפריל 2011.
17. ↑  חברת פז גז- הווסדות החברה
18. ↑  אמיר הלמר, קרטל חברות הגז: כתב אישום נגד בן ש"ך, שמואל דנקנר וצבי מור, באתר הארץ, 14 באפריל 2004
19. ↑  אבירם זינו, עבודות שירות למורשעי קרטל הגז מחברת פזגז, באתר ynet, 15 במאי 2007.
20. ↑  גיא גרימלנד, מודי בן ש"ך, מנכ"ל פז לשעבר, רכש את השליטה בסטארטאפ GasNgo לפי שווי 40 מיליון דולר, באתר TheMarker‏, 30 בדצמבר 2009.